**ՀԻՄՆԱՎՈՐՈՒՄ**

**«ԲՈՒՍԱԿԱՆ ԱՇԽԱՐՀԻ ՄԱՍԻՆ» ՀԱՅԱՍՏԱՆԻ ՀԱՆՐԱՊԵՏՈՒԹՅԱՆ ՕՐԵՆՔՈՒՄ ՓՈՓՈԽՈՒԹՅՈՒՆՆԵՐ ԵՎ ԼՐԱՑՈՒՄՆԵՐ ԿԱՏԱՐԵԼՈՒ ՄԱՍԻՆ**

**ՕՐԵՆՔԻ ՆԱԽԱԳԾԻ ԸՆԴՈՒՆՄԱՆ ՎԵՐԱԲԵՐՅԱԼ**

**1. Ընթացիկ իրավիճակը և իրավական ակտի ընդունման անհրաժեշտությունը**

«Բուսական աշխարհի մասին» Հայաստանի Հանրապետության օրենքում փոփոխություններ կատարելու մասին» Հայաստանի Հանրապետության օրենքի նախագծի ընդունումը պայմանավորված է Հայաստանի Հանրապետության բուսական աշխարհի արդյունագործական, գյուղատնտեսական, գիտահետազոտական, կրթական, բնապահպանական և սոցիալական նպատակներով, այդ թվում նաև ՀՀ բույսերի Կարմիր գրքում գրանցված տեսակների օգտագործման գործընթացի կանոնակարգման և վարչարարության նվազեցման պահանջով: Միևնույն ժամանակ ճշգրտվել, լրամշակվել են Օրենքում օգտագործված որոշ հասկացություններ, ավելացվել են նաև մի շարք նոր և չափազանց կարևոր՝ «բուսական ռեսուրս, ինվազիվ՝ օտարածին բուսական տեսակներ, կարևոր բուսաբանական տարածքներ, բույսերի պոպուլյացիա, վայրի բույս, բուսաբանական հավաքածու» հասկացություններն ու Օրենքում ներառվել են նաև դրանց վերաբերյալ դրույթներ: Այս նոր հասկացությունների սահմանման անհրաժեշտությունը պայմանավորված և համահունչ է ՀՀ կառավարության 2015թ. դեկտեմբերի 10-ի նիստի՝ «Հայաստանի Հանրապետության կենսաբանական բազմազանության պահպանության, պաշտպանության, վերարտադրության և օգտագործման բնագավառներում ռազմավարության» N54 արձանագրային որոշմամբ հաստատված միջոցառումների իրականացման հետ:

Գործող Օրենքը նախատեսում է արդյունագործական, գյուղատնտեսական նպատակներով բուսական աշխարհի օգտագործման համար լիցենզիայի տրամադրման և հետո նոր միայն համապատասխան պայմանագրի կնքման գործընթաց, սակայն «Լիցենզավորման մասին» ՀՀ օրենքով նման գործունեության կարգավորում չի նախատեսվում: Առաջարկվող փոփոխությունների միջոցով միևնույն ժամանակ նախատեսվում է լիազորված պետական մարմնի հետ կնքված համապատասխան պայմանագրի հիման վրա կարգավորելու նաև բուսական աշխարհի գիտահետազոտական, կրթական, բնապահպանական նպատակներով օգտագործման դեպքերը` ՀՀ լիազոր մարմնի սահմանած կարգի համաձայն՝ լիազորված պետական մարմնի հետ կնքված պայմանագրերի միջոցով՝ վճարովի հիմունքներով,: Խմբագրվել է նաև ՀՀ բույսերի Կարմիր գրքում ընդգրկված բույսերի օգտագործման տեսակներին առնչվող Օրենքի համապատասխան հոդվածը՝ գիտահետազոտական և բնական պայմաններում վերարտադրության կազմակերպման նպատակով ՀՀ բույսերի Կարմիր գրքում ընդգրկված բույսերի օգտագործումը նույնպես նախատեսելով ՀՀ կառավարության սահմանած կարգի համաձայն՝ լիազորված պետական մարմնի հետ կնքված պայմանագրերի միջոցով՝ վճարովի հիմունքներով,:

Օրենքով սահմանված որոշ հասկացություններ միմյանց հետ համահունչ դարձնելու և լրամշակելու պահանջ կա, ինչպես օրինակ՝ «բուսական աշխարհ», «բուսական աշխարհի օբյեկտ», «բուսական պաշար», ինչպես նաև «դենդրոպարկ» հասկացությունները: Քանի որ բուսական աշխարհն Օրենքով արդեն իսկ սահմանվել է, որպես բնական պայմաններում առկա ծառերի, թփերի, խոտաբույսերի (այդ թվում՝ մամուռների, գետնամուշկերի, ձիաձետների և պտերների), ինչպես նաև ջրիմուռների, սնկերի և քարաքոսերի տեսակների ու դրանց համակեցությունների ամբողջականությունը բնական պայմաններում, ուստի և անհրաժեշտություն կա դրանք համապատասխանեցնելու միմյանց հետ և օգտագործման ենթակա քանակություն սահմանելու ոչ թե բուսական պաշարը, այլ բուսական աշխարհի պաշարը: Վերանայման կարիք ունի նաև «բուսական աշխարհի օբյեկտ» հասկացությունը, որում գործող Օրենքով ամրագրված ՀՀ բնության հատուկ պահպանվող տարածքներից միայն բնության hուշարձաններն են ներառված, մինչդեռ ՀՀ բնության հատուկ պահպանվող տարածքների գերակշիռ մասի ստեղծման նպատակն ու պահպանության օբյեկտներ են հանդիսանում բուսատեսակներն ու նրանց աճելավայրերը: Օրենքը լրացվել է «բնապահպանական բարձր արժեք ունեցող անտառ» հասկացությամբ: Բնապահպանական բարձր արժեք ունեցող անտառների գաղափարն իր արտացոլումն է գտել միջազգային հարթակում՝ Անտառի հոգաբարձուների խորհրդի (FSC) կող­մից սահմանված բարձր բնապահպա­նական արժեք ունե­ցող անտառների ընտրության, առանձ­նացման և պահ­պանության հայեցակարգում: Այդպիսի անտառները, անտառային կենսաբազմազանության բազմաթիվ ներկայացուցիչների համար հանդիսանում են բնական կենսամիջավայր, ապահովում են գոյության պայմաններ և դրանց նկատմամբ անհրաժեշտ է կիրառել բացառապես էկոհամակարգային կառավարման մոտեցումներ:

**2. Առաջարկվող կարգավորման բնույթը**

Առաջարկվող օրենսդրական փոփոխությունները նպատակաուղղված են ոլորտի լիազորված պետական մարմնի հետ պայմանագրեր կնքելու միջոցով, Օրենքում թվարկված բուսական աշխարհի արդյունագործական, գյուղատնտեսական և սոցիալական նպատակներով օգտագործման կանոնակարգմանն ու այդ գործընթացի պարզեցմանը: Նախատեսվում է նաև կարգավորել բուսական աշխարհի օգտագործման Օրենքով նախատեսված գիտահետազոտական, կրթական, բնապահպանական նպատակներով օգտագործումը, ինչպես նաև խմբագրել ՀՀ բույսերի Կարմիր գրքում ընդգրկված բույսերի օգտագործման տեսակներին առնչվող Օրենքի համապատասխան հոդվածն ու կանոնակարգել վտանգված բուսատեսակների գիտական և վերարտադրության նպատակով օգտագործման գործընթացը:

«Պետական տուրքի մասին» Հայաստանի Հարապետության օրենքում փոփոխություն կատարելու անհարժեշտությունը բխում է այն հանգամանքից, որ օրենքի 19.6 հոդվածով սահմանված են միայն Եվրասիական տնտեսական միության շրջանակներում արտաքին առևտրի ոլորտում Կարմիր գրքային և մի շարք հազվագյուտ բուսերի, բուսաբանական հավաքածուների ու առանձին նմուշների երրորդ երկրներից ներմուծելու և (կամ) երրորդ երկրներ արտահանելու թույլտվություններ տրամադրելու համար պետական տուրքի դրույքաչափերը (սահմանված է բազային դրույքաչափ): Այդ պատճառով անհրաժեշտություն է առաջանում սահմանել նաև վայրի բուսերի, բուսաբանական հավաքածուների ու առանձին նմուշների Հայաստանի Հանրապետության տարածքից արտահանելու և Հայաստանի Հանրապետության տարածք ներմուծելու թույլտվությունների տրամադելու համար պետական տուրքի դրույքաչափերը: Դրույքաչափը՝ ինչպես «Պետական տուրքի մասին» Հայաստանի Հանրապետության օրենքի 19.6 հոդվածում, սահմանվում է բազային տուրքի չափով: Պետական տուրք է սահմանվել նաև Բուսական աշխարհի օբյեկտների օգտագործման պայմանագրերի կնքման համար:

**3. Նախագծի մշակման գործընթացում ներգրավված ինստիտուտները, անձինք և նրանց դիրքորոշումը**

«Բուսական աշխարհի մասին» օրենքում փոփոխություններ և լրացումներ կատարելու մասին» ՀՀ օրենքի նախագիծը մշակվել է Հայաստանի Հանրապետության բնապահպանության նախարարության աշխատակազմի շրջակա միջավայրի պահպանության քաղաքականության վարչության, Կենսառեսուրսների կառավարման գործակալության և «Բնապահպանական ծրագրերի իրականացման գրասենյակ» ՊՀ-ի կողմից:

«Բուսական աշխարհի մասին» օրենքում փոփոխություններ և լրացումներ կատարելու մասին» ՀՀ օրենքի նախագիծը տեղադրված է Հայաստանի Հանրապետության բնապահպանության նախարարության ինտերնետային կայքում` <http://www.e_draft.am/> հասցեով, հասարակությանն իրազեկելու նպատակով:

«Բուսական աշխարհի մասին» օրենքում փոփոխություններ և լրացումներ կատարելու մասին» ՀՀ օրենքի նախագիծը համապատասխանում է միջազգային պայմանագրերով ստանձնած Հայաստանի Հանրապետության պարտավորություններին:

1. **Ակնկալվող արդյունքը**

Առաջարկվող օրենսդրական փոփոխությունները կնպաստեն վարչարարության նվազեցմանը, Հայաստանի Հանրապետության բուսական աշխարհի համապարփակ օգտագործման կանոնակարգմանը:

**Տ Ե Ղ Ե Կ Ա Ն Ք**

# «ԲՈՒՍԱԿԱՆ ԱՇԽԱՐՀԻ ՄԱՍԻՆ» ՀԱՅԱՍՏԱՆԻ ՀԱՆՐԱՊԵՏՈՒԹՅԱՆ ՕՐԵՆՔՈՒՄ ՓՈՓՈԽՈՒԹՅՈՒՆՆԵՐ ԵՎ ԼՐԱՑՈՒՄՆԵՐ ԿԱՏԱՐԵԼՈՒ ՄԱՍԻՆ

# ՀԱՅԱՍՏԱՆԻ ՀԱՆՐԱՊԵՏՈՒԹՅԱՆ ՕՐԵՆՔԻ ՆԱԽԱԳԾԻ ԸՆԴՈՒՆՄԱՆ ԿԱՊԱԿՑՈՒԹՅԱՄԲ ԱՅԼ ՆՈՐՄԱՏԻՎ ԻՐԱՎԱԿԱՆ ԱԿՏԵՐԻ ԸՆԴՈՒՆՄԱՆ ԱՆՀՐԱԺԵՇՏՈՒԹՅԱՆ ՄԱՍԻՆ

«Բուսական աշխարհի մասին» Հայաստանի Հանրապետության օրենքում փոփոխություններ և լրացումներ կատարելու մասին» ՀՀ օրենքի ընդունման կապակցությամբ անհրաժեշտություն կառաջանա.

**լրացումներ և փոփոխություններ կատարել**

1. «Պետական տուրքի մասին» Հայաստանի Հանրապետության օրենքում.
2. ՀՀ կառավարության 2002 թվականի հուլիսի 18-ի «Բուսաբանական հավաքածուներ և առանձին նմուշներ Հայաստանի Հանրապետության տարածքից արտահանելու և Հայաստանի Հանրապետության տարածք ներմուծելու կարգի մասին» N 1173-Ն որոշման մեջ.
3. «ՀՀ կառավարության 1998 թվականի դեկտեմբերի 30-ի «Բնօգտագործման դրույքաչափերի մասին» N864 որոշման մեջ:

**Ընդունել**

1. «Կարևոր բուսաբանական տարածքների որոշման չափորոշիչների սահմանման կարգը հաստատելու մասին» ՀՀ կառավարության որոշում,
2. Հայաստանի Հանրապետության բույսերի Կարմիր գրքում գրանցված բույսերի օգտագործման պայմանագրերի կնքման կարգը սահմանելու մասին» ՀՀ կառավարության որոշում,
3. Հայաստանի Հանրապետության բույսերի Կարմիր գրքում գրանցված բույսերի, սկսած երկրորդ կենսունակ սերնդից, մինչև 15 տոկոսի օգտագործման կարգը սահմանելու մասին» ՀՀ կառավարության որոշում,
4. «Բուսաբանական հավաքածուների վերաբերյալ տեղեկատվության հավաքագրման կարգը սահմանելու մասին» ՀՀ կառավարության որոշում,
5. «Բնապահպանական բարձր արժեք ունեցող անտառների որոշման չափանիշներին հավանություն տալու մասին» ՀՀ կառավարության որոշում,
6. «Կենսաբանական պաշարների գնահատման և օգտագործման ենթակա չափաքանակների որոշման մեխանիզմները սահմանելու մասին» Հայաստանի Հանրապետության բնապահպանության նախարարի հրաման,
7. «Բուսական աշխարհի գիտական, կրթական, արդյունագործական, գյուղատնտեսական, սոցիալական, գեղազարդային, բնապահպանական և վերարտադրության նպատակներով օգտագործման կարգն ու համապատասխան պայմանագրերի ձևերը հաստատելու մասին» Հայաստանի Հանրապետության բնապահպանության նախարարի հրաման,
8. «Բուսական աշխարհի պաշարների գնահատման և օգտագործման ենթակա չափաքանակների որոշման կարգը սահմանելու մասին» Հայաստանի Հանրապետության բնապահպանության նախարարի հրաման:
9. «Իրավաբանական կամ ֆիզիկական անձանց ցանկությամբ առավել սեղմ ժամկետներում վայրի բույսերի, բուսաբանական հավաքածուների կամ առանձին նմուշների Հայաստանի Հանրապետության տարածքից արտահանման և/կամ Հայաստանի Հանրապետության տարածք ներմուծման թույլտվության տրամադրման վճարովի ծառայության մատուցման պայմանագրի ձևը հաստատելու մասին» ՀՀ բնապահպանության նախարարի հրաման,
10. «Իրավաբանական կամ ֆիզիկական անձանց ցանկությամբ առավել սեղմ ժամկետներում բուսական աշխարհի օբյեկտների օգտագործման պայմանագրերի կնքման վճարովի ծառայության մատուցման պայմանագրի ձևը հաստատելու մասին» ՀՀ բնապահպանության նախարարի հրաման։

**Տ Ե Ղ Ե Կ Ա Ն Ք**

# «ԲՈՒՍԱԿԱՆ ԱՇԽԱՐՀԻ ՄԱՍԻՆ» ՀԱՅԱՍՏԱՆԻ ՀԱՆՐԱՊԵՏՈՒԹՅԱՆ ՕՐԵՆՔՈՒՄ ՓՈՓՈԽՈՒԹՅՈՒՆՆԵՐ ԵՎ ԼՐԱՑՈՒՄՆԵՐ ԿԱՏԱՐԵԼՈՒ ՄԱՍԻՆ

# ՕՐԵՆՔԻ ՆԱԽԱԳԾԻ ԸՆԴՈՒՆՄԱՆ ԿԱՊԱԿՑՈՒԹՅԱՄԲ ՊԵՏԱԿԱՆ ԿԱՄ ՏԵՂԱԿԱՆ ԻՆՔՆԱԿԱՌԱՎԱՐՄԱՆ ՄԱՐՄՆԻ ԲՅՈՒՋԵՈՒՄ ԵԿԱՄՈՒՏՆԵՐԻ ԵՎ ԾԱԽՍԵՐԻ ԱՎԵԼԱՑՄԱՆ ԿԱՄ ՆՎԱԶԵՑՄԱՆ ՄԱՍԻՆ

«Հայաստանի Հանրապետության բուսական աշխարհի մասին օրենքում փոփոխություններ կատարելու մասին» նախագծի ընդունման կապակցությամբ պետական կամ տեղական ինքնակառավարման մարմնի բյուջեում եկամուտների և ծախսերի ավելացում կամ նվազեցում չի նախատեսվում: